שיחות בקבוצת פייסבוק סגורה של שוטרים, על רווח כלכלי אפשרי מתביעות לשון הרע נגד אזרחים, נחשפו בתביעה שניהלה שוטרת נגד אזרחים. שופטת השלום דחתה את התביעה וציינה כי התנהלות התובעת מעוררת תהיות "ביחס לרצונה לזכות בכספי פיצויים באופן לא מידתי". המשטרה: "התקנון וכללי הקבוצה עודכנו"
ביולי 2020, להב אלמקייס, שוטרת סיור מעפולה, תבעה 13 אזרחים בטענה שפגעו בכבודה ובשמה הטוב. אלמקייס דרשה פיצוי של 300 אלף שקלים ממגיבים שונים לפוסט פייסבוק בנושא קנסות, שחילקה לחבורת נערים בימי סגר הקורונה השני.בדיון שנערך לאחרונה בבית משפט השלום בעפולה, בתביעה של השוטרת נגד שני אזרחים, דחתה השופטת מגדה גובראן מורקוס את התביעה ופסקה כי השוטרת תפצה כל אחד מהנתבעים ב-5,000 שקלים. לדברי השופטת, התנהלות התובעת מעוררת תהיות "ביחס לרצונה לזכות בכספי פיצויים באופן לא מידתי".
התביעות התבססו על מקרה מליל ה-20 ליולי 2020, אז רשמה השוטרת דוחות לקבוצת נערים שיצאה למסיבה, בגין אי עטיית מסיכה והתקהלות בניגוד להנחיות. בהמשך הלילה, פירסם אביו של אחד הנערים בפייסבוק: "זו השוטרת שנתנה ל 18 ילדים שנסעו למסיבת י"ב 200 ₪ לכל ילד. בושה וחרפה. 3600 ₪ בשניה", לפוסט צורפה תמונתה של השוטרת בניידת. אביו של הילד לא נתבע, אך זומן לחקירת משטרה ומחק את הפוסט תוך פחות מ-24 שעות.
למרות זאת, שיגרה השוטרת באמצעות בא כוחה עו"ד יוני גורנו לפחות 14 מכתבי התראה לפני תביעה למגיבים. אזרח אחד התפשר עימה על סכום לא ידוע בטרם הגשת התביעה. פסקי דין בהיעדר הגנה ניתנו נגד שבעה מהנתבעים, אחד מהם כבר בוטל לאחר שהתברר כי התביעה הוגשה נגדו בטעות.
האזרח הראשון שתביעת השוטרת נגדו נדחתה הגיב לפוסט "ממזרה סוביטית", ונתבע על סך 20 אלף שקלים. הנתבעת השניה שיתפה את הפוסט המקורי וכתבה: "גם את השואה ניהלו רק פקידים שעשו מה שאמרו להם". בהמשך הרחיבה: "לתת קנס לאנשים בתקופה הנוכחית זה רוע… כל אחד מהמערכת שמקטין ראש ועושה רע לאחרים רק כי זאת העבודה שלו לא שונה לשם פקיד שניהל את הזוועות הכי גדולות בהסטוריה". השוטרת אלמקייס תבעה אותה על סך 40 אלף שקלים.
השופטת גובראן מורקוס קבעה כי הפרסומים של שני הנתבעים אינם בגדר לשון הרע אלא "ביקורת שנאמרה בשפה נמוכה של קללות" במקרה של התגובה "ממזרה סובייטית", ו"ביקורת על התנהלות המדינה בכלל ועל השוטרת כמבצעת את ההנחיות ללא שיקול דעת" במקרה של הנתבעת השניה.
עוד הדגישה השופטת את חשיבות חופש הביטוי בתקופות דחק חברתיות כשכתבה: "דווקא בתקופת המגפה והמשבר הקשה שהיה אז, קיימת חשיבות מוגברת עוד יותר לקיום שיח ציבורי פתוח וחופשי. בבואנו לבחון אם פרסום מהווה לשון הרע, בשים לב לתקופה הקשה שהיתה, יש מקום בענייננו ליתן משקל גבוה יותר לעקרון השמירה על חופש הביטוי. לא מדובר בביקורת או פוסט שהתיחס לתובעת באופן אישי אלא להתנהלותה ותפקודה כשוטרת".
השופטת לא הסתפקה בהגנה על שני הנתבעים, אלא הביעה פקפוק בטענת השוטרת להב אלמקייס, שהיא נפגעה מהפרסום. בפסק דינה ציינה השופטת לרעתה של השוטרת את העובדה כי כשנחקרה על דוכן העדים לא ידעה להשיב כמה כסף קיבלה במסגרת פשרות, וכי למרות שהפוסט המקורי נמחק תוך זמן קצר, כבר למחרת חתמה השוטרת על יפוי כוח לעו"ד גורנו ובשבוע לאחר מכן שיגרה מכתבי התראה.
הסבר למהירות וללהט שבהם פעלה השוטרת אלמקייס, מציעים צילומי מסך מתוך קבוצת הפייסבוק הרשמית והסגורה של שוטרי משטרת ישראל "חושבים אנשים". צילומי המסך שצורפו לכתב ההגנה על ידי עו"ד קובי לוי, חושפים כי שוטרי משטרת ישראל קיימו שיח ער על המקרה. אך הוא לא נסב על הפגיעה הקשה בלהב אלמקייס, אלא על הפוטנציאל הכספי הגלום ב"שיימינג" שהיא עוברת.
צילום המסך של הפוסט פורסם לצד הכיתוב "מי שמכיר שיתייג את השוטרת. מאחל לה בהצלחה בתביעות". שוטר מירושלים הגיב "ואומרים שכסף לא צומח על העצים" לצד אימוגי בוכה מצחוק. השוטרת אלמקייס הגיבה לתגובה הזאת באימוגי צוחק. שוטרת אחרת כתבה "איך אני מחכה לשמוע על זכיה של עשרות אלפי שקלים בתביעה שלך!"
שוטר מסיירת האופנועים הארצית הגיב לפוסט במילים הבאות: "איך אני גורם שיצלמו אותי??? גם אני רוצה לאסוף כסף מהריצפה!!!!!!!! בא לי מחשב חדש ואני חייב כורסת טלוויזיה שעושה נעים בגב", כאן צירף השוטר שלושה אימוגים צוחקים והוסיף "בהצלחה בתביעה!! @יוני גורנו מתי יגיע תורי, מתי???". המגיבה לפניו השיבה לו "חחחחחח גם אני חיכיתי לתמונות שלי.. כבר 17 שנה מחכה", ומגיבה נוספת השיבה "גם אני מחכה".
מגיבה נוספת כתבה לאלמקייס: "הסתדרת בחיים" ואלמקייס סימנה אימוגי צוחק על תגובתה. השוטרת הגיבה באותו אופן גם לראש המשמרת שלה בתחנת עפולה, שתייג אותה וכתב "תעדכני אותי כשאת הולכת לסוכנות של אוודי לבחור גיפ חדש".
לאור השיח בקבוצת השוטרים והאימוגים הצוחקים שסימנה השוטרת להב אלמקייס על תגובות לרווח כלכלי מתביעות לשון הרע אמרה השופטת בפסק דינה כי גם אם היתה קובעת כי פרסומיהם של שני הנתבעים הם אכן בגדר לשון הרע, "לא הייתי פוסקת פיצויים לתובעת".

לאור השיח בקבוצת השוטרים, אמרה השופטת כי גם אם היתה קובעת כי פרסומיהם של הנתבעים הם לשון הרע, "לא הייתי פוסקת פיצויים"
בחודש הבא צפויה השופטת גובראן מורקוס לדון בתביעה של השוטרת אלמקייס נגד ארבעת הנתבעים האחרונים בתביעותיה. במקביל, הגישה הנתבעת השניה תביעה על סך 140 אלף שקלים נגד להב אלמקייס, בעקבות התנהלותה בתביעת לשון הרע.
לטענת הנתבעת, כתב התביעה נמסר לכתובת שגויה ולכן ניתן נגדה בהתחלה פסק דין בהיעדר הגנה. למרות שהשופטת ביטלה את פסק הדין הזה ואלמקייס ידעה על כך, פעלה באמצעות באי כוחה לגבות מהנתבעת עשרות אלפי שקלים ולא עצרה את תהליך הגבייה גם לאחר שהשופטת דרשה ממנה לעשות זאת.
"המקרה הזה לא מייצג את המשטרה אלא שוטרת אחת, שביקשה לנצל את כוחה ולהתעשר על חשבון אזרחים תמימים", אומר עו"ד קובי לוי. "התובעת פיצלה את תביעותיה, מתוך טקטיקה משפטית של הפרד ומשול, לא זכרה כמה תבעה, כמה קיבלה ובפועל נמצאה עם מהימנות בספק. כל שקריה הוצאו בחקירה הנגדית, בזאת גם הבאת ראיות סובייקטיבית וגם ההצגה שלה בפתח דבריה כאילו נפגעה ובויישה, נמצאה שקרית כאשר חבריה לעבודה פירגנו על התביעות והסכומים שהיא תקבל.
"כולנו תקווה שהשוטרת תשפר דרכיה ותפעל לעשיית טוב ולא לרמיסת זכויות האזרח. כרגע, היא תצטרך להתמודד עם תביעה נגדית שהגשנו כנגדה בגין התביעה דנן ועודנה מתנהלת בבית משפט השלום בנצרת".
מהמשטרה נמסר בתגובה: "קבוצת חושבים אנשים בפייסבוק הוקמה על ידי אגף משאבי אנוש במשטרה, מיועדת להעברת עדכונים ומידע בנושאים שונים, בהם תנאי שירות, רווחה, העסקה ועוד. בנוסף משמשת הקבוצה כפלטפורמה לשיח בין עמיתים וסיוע בפתרון בעיות.
"הפוסט המדובר פורסם לפני כשנתיים וחצי, בתקופה בה אירעו שורה של מקרי ביוש (שיימינג) בוטים נגד שוטרים, שהובילו לשיח יומיומי בנושא. כחלק מהשיח הנ״ל, במהלך התקופה, שיתפו שוטרים בתחושות תסכול וכאב כתוצאה ממקרים אלו והעניקו תמיכה לשוטרים שנפגעו מאזרחים שידם הייתה קלה על המקלדת. מאז, עודכן התקנון וכללי הקבוצה תוך חידוד הנהלים ליצירת שיח פתוח מקצועי ומכבד".
עו"ד יוני גורנו: "כהרגלכם בקודש אתם מחפשים תביעות של שוטרים שנדחו ועטים עליהם כמוצאים שלל רב. לא ראיתי שכתבתם על תביעות שוטרים שהתקבלו (ויש הרבה כאלה). רק לפני שעה חויב נתבע לשלם לשוטר 8,500 ₪! התביעה התקבלה והשופטת בהחלט כתבה את דעתה על אותם גיבורי מקלדת (ת.א. 51790-01-21 רונן נ קרויטרו פסק דין מיום 02.01.23).
רק כשתביעות שוטרים נדחות, אתם עורכים כתבות, ומפמפמים את האגנדה המטופשת שלכם בעניין תביעות השתקה. נכון שלא כל תביעה מתקבלת, ברור שיש גם תביעות שנדחות, אני לא שמעתי על עו"ד ש-100% מהתביעות שלו מתקבלות.
לצערי במסע ההסתה שאתם עושים כנגד משטרת ישראל, אתם גורמים לכאוס במדינת ישראל, ואח"כ אל תתפלאו שנרצחים אנשים ברחובות. זה מתחיל "בטרור" ברשתות שאתם "מעודדים" אזרחים להכפיש, בכך שאתם מציינים שתביעות נדחות, האזרחים קוראים, מאמינים, וממשיך להכפיש.
צר לי מאוד שזו האגנדה הבזויה שלכם. אתם תמשיכו לקשקש ואני אמשיך לייצג שוטרים בהצלחה".


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







